CELEX: 62018TN0442
Language: fi
Date: 2018-07-18 00:00:00
Title: Asia T-442/18: Kanne 18.7.2018 – Aeris Invest v. EKP

3.9.2018   
            
            
               FI
            
            
               Euroopan unionin virallinen lehti
            
            
               C 311/15
            
         
      Kanne 18.7.2018 – Aeris Invest v. EKP
      (Asia T-442/18)
      (2018/C 311/16)
      Oikeudenkäyntikieli: espanja
      
         Asianosaiset
      
      
         Kantaja: Aeris Invest Sàrl (Luxemburg, Luxemburg) (edustajat: asianajajat S. Chimenos Minguella ja G. Ferrer Gonzálvez)
      
         Vastaaja: Euroopan keskuspankki
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Euroopan keskuspankin 8.5. ja 9.2.2018 antamat päätökset LS/MD/18/141 ja LS/PT/2018/9 ja vastaavasti
               
            
                  —
               
               
                  velvoittamaan Euroopan keskuspankin korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanne koskee 8.5.2018 annetun Euroopan keskuspankin (jäljempänä EKP) EKP:n asiakirjoihin tutustumista koskevaa uudistettua hakemusta koskevan päätöksen LS/MD/18/141 sekä aikaisemman 9.2.2018 annetun Euroopan keskuspankin EKP:n asiakirjoihin tutustumista koskevaa hakemusta koskevan päätöksen LS/PT/2018/9 kumoamista.
      Kantaja vetoaa kanteensa tueksi viiteen kanneperusteeseen.
      
                  1)
               
               
                  Ensimmäisen kanneperusteen mukaan EKP:n päätökset, joilla evättiin oikeus saada tutustua hakemuksen kohteen oleviin asiakirjoihin, olivat puutteellisesti perusteltuja, koska niissä ei arvioitu asianmukaisesti yhteisön lainsäätäjän tavoitteita, joiden mukaan tarkoituksena oli antaa luonnollisille henkilöille ja oikeushenkilöille oikeus saada tutustua unionin toimielinten asiakirjoihin avoimessa menettelyssä ja hyvää hallintoa ja kansalaisten osallistumista koskevien periaatteiden perusteella. Lisäksi kantaja katsoo, että EKP:n esittämät perustelut ovat yleisluonteisia. EKP ei kantajan mukaan myöskään ota huomioon sitä, että pyydettyjen asiakirjojen julkistaminen ei voi millään tavoin vaikuttaa päätöksentekomenettelyn asianmukaisuuteen luottolaitosten kriisinratkaisun alalla. Sen lisäksi, että konkreettinen kriisinratkaisumenettely on jo päättynyt, se on myös saatettu tuomioistuimen käsiteltäväksi ja asiakirjoihin tutustumista koskevan oikeuden epääminen vaikeuttaa siten tätä tuomioistuimen arviointia. Lopuksi kantaja toteaa, ettei kyseisissä päätöksissä myöskään oteta huomioon sitä, että hakemuksen kohteena oleviin asiakirjoihin tutustumisen ainoana tarkoituksena on Euroopan unionin perusoikeuskirjan 47 artiklassa taatun tehokasta oikeussuojaa koskevan oikeuden käyttäminen.
               
            
                  2)
               
               
                  Toisen kanneperusteen mukaan riidanalaisilla päätöksillä rikotaan EKP:n asiakirjojen saamisesta yleisön tutustuttavaksi tehdyn päätöksen EKP/2004/3 4 artiklan 1 kohdan c alakohtaa, koska niissä kielletään oikeus saada tutustua hakemuksen kohteena oleviin asiakirjoihin sillä perusteella, että kyseisiä asiakirjoja koskee joko kokonaisuudessaan tai osittain yleinen olettama, jonka mukaan niihin ei ole oikeutta tutustua sen vuoksi, että ne ovat unionin toimielimiin sovellettavan salassapitovelvollisuuden piiriin kuuluvia luottamuksellisia asiakirjoja. Tästä yleisestä olettamasta, jonka mukaan asiakirjoihin ei ole oikeutta tutustua, ei ole nimenomaisesti säädetty sovellettavassa alakohtaisessa lainsäädännössä, ja siinä tapauksessa, että tällainen olettama olisi olemassa, sitä ei voitaisi soveltaa, koska poikkeuksia oikeudesta saada tutustua asiakirjoihin ei voida tulkita laajasti ja analogisesti.
               
            
                  3)
               
               
                  Kolmannen kanneperusteen mukaan riidanalaisilla päätöksillä rikotaan päätöksen EKP/2004/3 4 artiklan 1 kohdan c alakohtaa, koska niissä evätään kantajan oikeus saada tutustua hakemuksen kohteena oleviin asiakirjoihin sillä perusteella, että kyseiset asiakirjat kuuluvat joko kokonaisuudessaan tai osittain unionin toimielimiin sovellettavan salassapitovelvollisuuden piiriin, vaikka asiakirjat ovat tarpeen tuomioistuinmenettelyä varten ja niiden tutustuttavaksi saamisen epääminen estää julkisen oikeusviranomaisen toiminnan tai vaikeuttaa sitä.
               
            
                  4)
               
               
                  Neljännen kanneperusteen mukaan riidanalaisilla päätöksillä rikotaan päätöksen EKP/2004/3 4 artiklan 1 kohdan a alakohdan toista ja kuudetta luetelmakohtaa, koska niissä todetaan, että tietojen luovuttaminen voisi vahingoittaa pankkijärjestelmää yleisesti.
               
            
                  5)
               
               
                  Viidennen kanneperusteen mukaan riidanalaisilla päätöksillä rikotaan päätöksen EKP/2004/3 4 artiklan 2 kohdan ensimmäistä luetelmakohtaa, koska niissä todetaan, että hakemuksen kohteena olevien asiakirjojen ja tietojen luovuttaminen voisi vaikuttaa Banco Santanderin kaupallisiin etuihin ja niillä voisi olla vaikutuksia tuleviin tarkastuksiin.